Forsikringselskab vil give rabat til grønne biler

For at skubbe til den grønne omstilling vil LB Forsikring, der er Danmarks tredjestørste forsikringselskab på privatmarkedet, fremover give kontant rabat til grønne biler. Det er interessant nyt, da elbiler som udgangspunkt er dyrere at forsikre end benzin- og dieselbiler.

– Det er ingen hemmelighed, at elbiler af flere årsager er dyrere at forsikre. Derfor er det utraditionelt, at vi går den modsatte vej, og gør særligt klimavenlige biler billigere at forsikre. Det har vi valgt at gøre, fordi vi sammen med vores medlemmer, gerne vil skubbe på den grønne omstilling, siger Steen Holse Andersen CCO i LB Forsikring.

Konkret betyder det, at LB Forsikring nu giver 500 kroner i rabat på kaskoforsikringen. Træerne vokser dog ikke ind i himlen, for rabatten gives udelukkende til biler, der har fået fem stjerner i Green NCAP – og det er der i øjeblikket bare tre bilmodeller der har, nemlig:

Nissan Leaf, 40 kWh, N-Connecta, 4×2 Electric Automatic

BMW i3, Electric 4×2 Automatic

Hyundai Ioniq Electric 4×2 Automatic

Alligevel vækker tiltaget begejstring hos Dansk Elbil Alliance:

– Vi hilser det meget velkommen at der på den her måde skabes ekstra incitamenter til at skifte fra fossil til elbiler. Det er klart at politikerne sidder med muligheden for at skrue på de helt store knapper, men man skal ikke undervurdererat det betyder noget for såvel nuværende, som kommende, elbilejere at deres valg positivt understøttes af andre aktører, der påvirker den samlede økonomi i at have elbil, siger Lærke Flader, branchechef i Dansk Elbil Alliance.

Det er ikke første gang et firma favoriserer grønne biler, for at skubbe til udviklingen. I juni måned meddelte banken Merkur Andelskasse, at de fremover fuldstændig vil afvise at give billån til nye benzin- og dieselbiler.

LB Forsikring er et medlemsejet forsikringsaktieselskab, der består af forsikringsgrupperne Lærerstandens Brandforsikring, Runa Forsikring, Bauta Forsikring og LB Forsikring til PFA. Til sammen har LB Forsikring næsten 400.000 medlemmer, og er Danmarks tredje største forsikringsselskab til private.

Forsikringselskab vil give rabat til grønne biler